Document ID: 32006R0040

32006R0040
L 008/4
SLUŽBENI LIST EUROPSKE UNIJE
10.01.2006.
UREDBA KOMISIJE (EZ) br. 40/2006
od 10. siječnja 2006.
o izmjeni Uredbe (EZ) br. 4/2004 o utvrđivanju detaljnih pravila za primjenu Uredbe Vijeća (EEZ) br. 4045/89 o kontroli država članica nad transakcijama u sustavu financiranja iz Komponente jamstva Europskog fonda za smjernice i jamstva u poljoprivredi
KOMISIJA EUROPSKIH ZAJEDNICA,
uzimajući u obzir Ugovor o osnivanju Europske zajednice,
uzimajući u obzir Uredbu Vijeća (EEZ) br. 4045/89 od 21. prosinca 1989. o kontroli država članica nad transakcijama u sustavu financiranja iz Komponente jamstva Europskog fonda za smjernice i jamstva u poljoprivredi i o stavljanju izvan snage Direktive 77/435/EEZ (1), a naročito njezin članak 19.,
budući da:
(1)
Uredba (EEZ) br. 4045/89 zahtijeva od država članica da dostavljaju Komisiji određene podatke. Uredba Komisije (EZ) br. 4/2004 (2) predviđa standardiziranje oblika i sadržaja tih podataka. S obzirom da standardiziranje olakšava korištenje dostavljenih podataka i osigurava ujednačen pristup, treba donijeti dodatna podrobna pravila o obliku i sadržaju tih podataka.
(2)
Uredbu (EZ) br. 4/2004 treba, stoga, izmijeniti.
(3)
Mjere predviđene u ovoj Uredbi u skladu su s mišljenjem Odbora za Europski fond za smjernice i jamstva u poljoprivredi,
DONIJELA JE OVU UREDBU:
Članak 1.
Uredba (EZ) br. 4/2004 mijenja se kako slijedi:
1.
Članak 5. mijenja se kako slijedi:
(a)
stavak 1. zamjenjuje se sljedećim:
„1. Godišnje izvješće iz članka 9. stavka 1. Uredbe (EEZ) br. 4045/89 sadrži detaljne podatke o svakom vidu primjene te Uredbe koji je naveden u dijelu 1. Priloga II. ovoj Uredbi kao i detaljne podatke u skladu s uzorcima obrazaca koji su navedeni u dijelu II. tog Priloga.”;
(b)
stavak 3. zamjenjuje se sljedećim:
„3. Popis poduzeća iz članka 7. stavka 2. Uredbe (EEZ) br. 4045/89 sastavlja se u skladu s uzorkom obrasca iz Priloga IV. ovoj Uredbi i sadrži podatke o transakciji koji moraju biti navedeni u obliku utvrđenom u članku 6. stavku 3.”;
(c)
dodaje se sljedeći stavak 8.:
„8. Analiza rizika iz članka 2. stavka 2. Uredbe (EEZ) br. 4045/89 sastavlja se u skladu s uzorkom obrasca iz Priloga IX. ovoj Uredbi.”;
2.
Članak 6. zamjenjuje se sljedećim:
„Članak 6.
1. Podaci koje treba dostaviti u skladu s člankom 5. stavcima od 1. do 4. te stavcima 7. i 8. dostavljaju se u elektroničkom obliku, u formatu koji propiše Komisija.
2. Podaci koje treba dostaviti u skladu s člankom 5. stavcima 5. i 6. dostavljaju se u tiskanom ili elektroničkom obliku, u formatu o kojem se dogovore pošiljatelj i primatelj. Pošiljatelju treba poslati potvrdu o primitku svakog zahtjeva/odgovora u skladu s člankom 5. stavcima 5. i 6.
3. Podaci o transakcijama iz članka 7. Uredbe (EEZ) br. 4045/89 dostavljaju se u elektroničkom obliku, u formatu koji je naveden u Prilogu I., Prilogu II. točki 2. i Prilogu III. Uredbi Komisije (EZ) br. 2390/1999 (3).
3.
Prilog II. zamjenjuje se sljedećim kako je navedeno u Prilogu I. ovoj Uredbi;
4.
Prilog III. zamjenjuje se sljedećim kako je navedeno u Prilogu II. ovoj Uredbi;
5.
Prilog VIII. zamjenjuje se sljedećim kako je navedeno u Prilogu III. ovoj Uredbi;
6.
Dodaje se novi Prilog IX., koji glasi kako je navedeno u Prilogu IV.
Članak 2.
Ova Uredba stupa na snagu trećeg dana od dana objave u Službenom listu Europske unije.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 10. siječnja 2006.

Labels: 12
2
4
15